《恭次家大人初抵海陵官舍元韵 其二》
宋代·孙应时

灌园何必学于陵，吾事胸中有准程。三釜宦游甘寂寞，百年心迹定分明。

逍遥朱墨尘埃外，娱戏文章金石声。侍奉亲闱有馀乐，不惭宜弟更宜兄。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。